KIRJALLINEN KYSYMYS E-1968/02

esittäjä(t): Chris Davies (ELDR) komissiolle

(8. heinäkuuta 2002)

Aihe: Biebrzan kansallispuisto Puolassa

Minkä arvion komissio on tehnyt ehdotetun Via Baltica -moottoritien alueen kosteikkoihin aiheuttamasta ympäristövaikutuksesta?

Onko tähän hankkeeseen pyydetty EU:n rahoitusta ja tukeeko komissio suunnitelmaa?

Margot Wallströmin komission puolesta antama vastaus

(6. elokuuta 2002)

Komissio on tietoinen Puolan liikenneministeriön äskettäin esittämästä suunnitelmasta parantaa Biebzran kansallispuistoon kuuluvien kosteikkojen läpi kulkeva kaksikaistainen tie moottoritieksi osana Via Balticaa. Komissio on myös tietoinen siitä, että tämä kohde tullaan mitä suurimmalla todennäköisyydellä liittämään Natura 2000 -verkkoon Puolan liittyessä Euroopan unionin jäseneksi.

Komissio ei ole arvioinut tämän hankkeen ympäristövaikutuksia. Komissio kuitenkin katsoo, että kaikkien ehdokasmaiden olisi sovellettava yhteisön ympäristölainsäädännön säännöksiä, luonnonsuojelua koskevat säännökset mukaan luettuina, jo liittymistä edeltävänä ajanjaksona.

Kuten parlamentin jäsen hyvin tietää, yhteisön luonnonsuojelulainsäädännössä taataan eri toimenpidevaihtoehtojen asianmukainen arviointi tämänkaltaisissa liikennehankkeissa siltä varalta, että hankkeella on vaikutuksia Natura 2000 -verkkoon kuuluvaan alueeseen.

Tästä syystä komissio katsoo, että Puolan viranomaisten olisi sovellettava luontotyyppidirektiivin (luontotyyppien sekä luonnonvaraisen eläimistön ja kasviston suojelusta 21. toukokuuta 1992 annettu neuvoston direktiivi 92/43/ETY(1)) 6 artiklan periaatteita ja arvioitava perusteellisesti Biebrzan kansallispuiston läpi kulkevan moottoritien kaikki mahdolliset vaihtoehdot. Jos vaihtoehtoja ei ole, olisi tehtävä yksityiskohtainen arviointi hankkeen vaikutuksista alueen luonnonvaraiseen eläimistöön ja kasvistoon sekä sen luonnonarvoihin. Kansallisten viranomaisten olisi hyväksyttävä suunnitelma tai hanke vasta varmistettuaan, että se ei vaikuta kielteisesti kyseisen alueen koskemattomuuteen, ja tarvittaessa kuultuaan kansalaisten mielipidettä. Puolan viranomaisten olisi vielä varmistettava, että ympäristövaikutusten minimoimiseksi toteutetaan kaikki asianmukaiset lieventävät toimenpiteet. Jos arviointi osoittaa, että hankkeella on kielteisiä vaikutuksia tähän alueeseen, hanke voidaan hyväksyä ainoastaan direktiivin 6 artiklan 4 kohdassa mainituista syistä sillä edellytyksellä, että toteutetaan riittävät lieventävät ja korjaavat toimenpiteet.

Komissio haluaa korostaa, että minkäänlaista Phare- tai Ispa-rahoitusta ei ole annettu Via Baltica -moottoritien rakentamiselle Biebrzan kansallispuiston läpi Puolassa. Ispa- tai Phare-hankesuunnitelmiin ei myöskään sisälly tällaista hanketta. Tämän vuoden kesäkuussa vastaanotettiin Ispa-tukihakemus, joka koskee lisäkaistan rakentamista Radzyminin ja Wyszkowin välisellä osuudella ja Wyszkowin ohikulkutien rakentamista osana Via Balticaa. Tässä hakemuksessa Puolan viranomaiset vakuuttavat, ettei kyseinen tieosuus kulje Puolan luonnonsuojelulain nojalla suojeltujen alueiden läpi. Tästä vakuutuksesta huolimatta komissio on jo pyytänyt luontotyyppidirektiivin 6 artiklan säännösten perusteella Puolan viranomaisia esittämään selviä todisteita siitä, että ehdotetun hankkeen kaikki vaihtoehdot on arvioitu asianmukaisesti, sekä esittämään yksityiskohtaisemman arvioinnin hankkeen vaikutuksista alueen luonnonvaraiseen eläimistöön ja kasvustoon ja luonnonarvoihin.

(1) EYVL L 206, 22.7.1992.